বন্দর থানার ওসি এ কে এম শাহিন মণ্ডল জানান, রূপগঞ্জের ডাকাত সর্দার ইব্রাহিমসহ ১৫-১৬ জনের একটি ডাকাত দল সোমবার রাত ৩টার দিকে মদনপুর-মদনগঞ্জ সড়কের ধামগড় ইস্পাহানী এলাকার মাইনুদ্দন মিয়ার পরিত্যক্ত ঝুটের গোডাউনে অবস্থান করে ডাকাতির প্রস্তুতি নিচ্ছিলেন। খবর পেয়ে বন্দর থানা পুলিশ ঘটনাস্থলে গিয়ে অভিযান চালায়। এ সময় পুলিশের উপস্থিতি টের পেয়ে ডাকাতরা পুলিশকে লক্ষ্য করে গুলি ছুঁড়তে থাকলে পুলিশও আত্মরক্ষার্থে পাল্টা গুলি ছোড়ে। একপর্যায়ে ডাকাত সর্দার ইব্রাহিম গুলিবিদ্ধ হয়ে মাটিতে লুটিয়ে পড়েন। এ সময় ৩ পুলিশ সদস্য আহত হন। পুলিশ ঘটনাস্থল থেকে ৩টি তাজা ককটেল ও বেশ কয়েকটি ছোরা উদ্ধার করে। আহতদের স্থানীয় উপজেলা স্বাস্থ্য কমপ্লেক্সে চিকিৎসা দেয়া হয়।